Ψάχνεται για επιθετικό η ΑΕΚ.



Οι «κιτρινόμαυροι» απάντησαν αρνητικά στην πρόταση που δέχθηκαν από τη Γουλβς για τον Νέλσον Ολιβέιρα, τονίζοντας ότι ο Πορτογάλος θα παραχωρηθεί μόνο σε περίπτωση που δοθούν τα χρήματα της ρήτρας. Δηλαδή τα 6,5 εκατ. ευρώ.



Ωστόσο, για να είναι έτοιμοι για παν ενδεχόμενο, οι άνθρωποι της Ένωσης έχουν ρίξει… δίχτυα στην αγορά, εξετάζοντας λύσεις φορ ώστε να έχουν τη δυνατότητα να προχωρήσουν σε αντικατάσταση του 28χρονου επιθετικού, αν πάρει μεταγραφή για τους «λύκους».



Πάντως, όπως ανέφερε χθες ο Τάσος Τσατάλης στο sport-fm.gr αυτήν τη στιγμή δεν «παίζει» ζεστά θέμα με τον Ολιβέιρα στην ΑΕΚ. Αλλά, φυσικά, δεν αποκλείεται να ανοίξει προσεχώς.



Πρέπει να σημειωθεί επίσης, ότι εφόσον δώσει μια ομάδα τη ρήτρα των 6,5 εκατ. ευρώ ώστε να κάνει δικό της τον Πορτογάλο, δεν θα πάνε όλα τα χρήματα στα ταμεία των «κιτρινόμαυρων». Διότι, το 10% του ποσού θα πάει στον ίδιο τον παίκτη και ένα 5% στους εκπροσώπους του.



Ως εκ τούτου, στον σύλλογο θα πάνε μάξιμουμ 5,5 εκατ. ευρώ. Παράλληλα, η ΑΕΚ θα γλιτώσει το συμβόλαιο 1,2 εκατ. ευρώ που λαμβάνει ετησίως ο παίκτης, το οποίο μπορεί να προσφέρει ολόκληρο ή μέρος του για τον αντικαταστάτη του.